Com hauria de ser l'ambulància del futur?
Hi pot haver més d'una resposta vàlida, però estic convençuda que haurà d'incloure totes les possibilitats que ens brindi la nova tecnologia que tenim al nostre abast.
El Sistema d'Emergències Mèdiques (SEM) és l'empresa pública de la Generalitat de Catalunya que dona resposta a les urgències i emergències sanitàries extrahospitalàries les 24 hores del dia, els 365 dies de l'any.
La seva flota actual és de 418 unitats distribuïdes arreu del país i compta amb 4 helicòpters estratègicament situats al territori.
El darrer any, ha rebut més de 6.400 trucades diàries i ha fet més d'un milió de mobilitzacions d'ambulàncies, que compten amb un equipament electromèdic de primer nivell.
Amb el repte de la millora contínua de la qualitat del servei, el SEM introdueix permanentment avenços tecnològics a les seves unitats.
L'últim salt tecnològic ha estat la incorporació de l'ECE, l'Estació Clínica d'Emergències, amb la qual l'informe assistencial es fa amb una tauleta.
L'èxit de l'eina no rau només en el nou suport tecnològic, sinó en el programari que s'hi incorpora, que permet l'enviament de les constants vitals del pacient a l'hospital de destí des del lloc on s'ha produït l'incident.
La millora qualitativa és evident: es guanya un temps preciós, ja que els professionals del centre hospitalari no només saben en quin estat es trobarà el pacient que els arribi, sinó que poden començar a treballar l'abordatge del cas mentre l'ambulància està en camí.
A més, el programari permetrà en breu la consulta de la història clínica compartida a Catalunya (HC3) del pacient i de la medicació que pren, per exemple.
Tot indica que som davant una eina amb molt recorregut, ja que aquests són els primers dels molts avantatges que es planteja implantar.
Les millores tecnològiques han d'anar encaminades a augmentar la qualitat assistencial, la seguretat del pacient i el suport als professionals sanitaris.
L'ambulància del futur que ara presentem al Mobile World Congress és la que utilitzarà la tecnologia de connectivitat 5G, que assegura millores en l'amplada de banda i la velocitat de descàrregues, l'absorció de l'augment previst de terminals i la seva concurrència, la qualitat del servei d'extrem a extrem, incloent-hi la xarxa d'accés ràdio (RAN), la reducció de la latència, la potenciació de les comunicacions entre dispositius (sensors, vehicles, etc.) per garantir la màxima qualitat en la transmissió de dades i, particularment, de vídeo i de so.
"L'ambulància connectada que presentem al MWC disposa de quatre càmeres que utilitzaran la tecnologia 5G"
Per això, l' ambulància connectada disposa de quatre càmeres que utilitzaran la tecnologia 5G, dues de les quals es troben a la cabina, on els professionals del SEM atenen el pacient, i podran ser activades pels professionals TES (tècnics en emergències sanitàries), metges i/o infermers quan ho creguin convenient.
Es tracta d'un suport al professional, un ajut per resoldre un cas davant una emergència complicada o quan es requereixi un determinat nivell d'especialització, com, per exemple, davant un part en curs, un pneumotòrax, una sospita d'infart o un ictus.
La imatge, que s'enviarà en temps real, serà doble: en una banda s'observarà l'aspecte que presenta el pacient dins la unitat del SEM i, en l'altra, la del monitor amb les constants vitals de l'afectat o l'electrocardiograma.
Així mateix, es podrà establir conversa entre l'equip de l'ambulància i el metge o metgessa (tant des del centre hospitalari com des de la Central de Coordinació Sanitària del SEM), qui donarà les indicacions necessàries per col·laborar en la resolució de l'incident.
A més, la unitat comptarà també amb dues càmeres exteriors: una al davant i una altra al darrere de la unitat, que podran enregistrar imatges de l'exterior en situacions en què siguin rellevants, com en cas de terrorisme o d'accident de trànsit.
També hi ha dos projectes més en els quals s'està treballant i que estan destinats a facilitar i agilitzar la mobilitat de les ambulàncies.
El primer, la 5G SEM Smart Ambulance, permetrà, d'una banda, avisar els semàfors intel·ligents de l'aproximació d'un vehicle d'emergències mèdiques, per tal que li puguin obrir pas, i de l'altra, avisar el conductor de l'ambulància en temps real dels esdeveniments que poden motivar un canvi de ruta.
El segon projecte consisteix a enviar, a partir de la tecnologia de ràdio, un senyal que permet interrompre l'equip de so dels vehicles situats en les proximitats de l'ambulància.
Es tracta d'un missatge de veu i de text com ara "ambulància SEM aproximant-se", que s'envia des de l'equip de so embarcat a l'ambulància i que es preveu que li facilitarà el pas de forma segura.
Aquests són exemples de l'aposta que fa el SEM en l'àmbit tecnològic amb un triple objectiu: millorar la comunicació entre les persones (dels professionals de l'ambulància amb els dels centres sanitaris), amb els objectes (les ambulàncies es comunicaran amb els semàfors i amb altres vehicles del seu voltant) i també amb el sistema de salut (treballant cada cop més en xarxa per augmentar la qualitat assistencial que donem als pacients).
Aquests són exemples de com la tecnologia 5G ens pot ajudar a salvar vides i de l'aposta del Govern d'aplicar tecnologies digitals avançades com a motor de canvi, de progrés econòmic i social.
La millora, inexorablement, repercutirà directament en tots nosaltres.